I går tog Arbejdsretten stilling til, om det var i strid med reglerne, at lokomotiv- og togførerne forlod arbejdet tre gange i november - og det var i strid med reglerne.

Det betyder, at de lokomotiv- og togførere, der nedlagde arbejdet, bliver trukket i løn for de timer, de ikke har været på arbejde.

Forhandlinger i hårdknude

I forhandlingerne om de nye lokale aftaler ønsker DSB blandt andet at reducere antallet af tillidsfolk kraftigt - fra 99 til 29, men også at ændre vilkår som løn, arbejdstid, medarbejderindflydelse og ferie.

Årsagen til at DSB gerne ville ind i Dansk Industri er, at de i højere grad vil ligne nogle af deres konkurrenter på markedet. Arriva betjener i dag cirka 15 procent af det danske jernbanenet og har 6,5 millioner passagerer årligt.

Der er ikke nogen deadline i indeværende år for en indgåelse af aftalerne, og dermed risikerer konflikten at gå ud over den travle juletrafik.

Togtrafik ramt fire gange i november:

• Mandag 5. november om morgenen holdt samtlige S-tog stille, fordi lokomotivførere var gået til fagligt møde.

• Onsdag 21. november var det regionaltog og Intercity- og Intercitylyntog på Sjælland, der blev ramt af arbejdsnedlæggelser.

• Onsdag 28. november var der flere aflysninger og forsinkelser i hele landet på grund af arbejdsnedlæggelser.

• Fredag 30. november holder alle S-tog i hovedstadsområdet stille på grund af et møde blandt lokomotivførerne.